Summary: Falando sobre o seu filme mais recente, explica a equivalência que identifica entre os métodos do capital financeiro e os da mafia: ambos acumulam riqueza sem olhar a meios. Mas enquanto os gangsters são socialmente proscritos, os banqueiros são vistos como exemplo do estofo necessário "para vencer".

Entrevista tirada de ODiario.info Então, Wall Street é o equivalente moderno da mafia? Exactamente. O herói de 'O lobo de Wall Street', Jordan Belfort, é irmão de Henry Hill, o personagem de 'Um dos nossos' [Goodfellas]. Este último chegava a ter tudo, dinheiro, mulheres, cocaína, enquanto ia ascendendo na hierarquia da mafia. Em Wall Street muda a decoração e, aparentemente, a moralidade é mais refinada, mas é a mesma coisa. Socialmente não é aceitável ser um gangster. Pelo contrário, é correcto fazer dinheiro graças ao sistema, sejam quais forem os meios. Onde está a linha divisória? Interrogo-me sobre isso. Quando era pequeno, observava as pessoas do meu bairro italiano: era uma coisa cheia de contrastes. Estavam ali os que tinham uma aura de responsabilidade e estavam os que a não tinham. Eu sabia que entre os excluídos havia pessoas boa, mas que era tratada como rufiões. Era tudo uma questão de imagem. "Socialmente não é aceitável ser um gangster. Pelo contrário, é correcto fazer dinheiro graças ao sistema, sejam quais forem os meios" Na sua opinião, o que é que fez cristalizar esta visão da sociedade? Na minha adolescência vi a 'Ópera dos três vinténs' que me abalou. A obra foi levada à cena em Greenwich Village e nunca me esqueceu o final. Quando vêm prender Mackie o Navalha, pede a palavra. Conta o que fez e é exactamente o mesmo que Chaplin em 'O senhor Verdoux': volta as suas próprias acusações contra os seus acusadores: "O que é roubar um banco? Fundar um banco não é a mesma coisa?", pergunta. Para ele as duas morais são iguais. "O mundo da finança tornou-se mais brutal e lá reina a violência" O seu herói comporta-se como um lobo, como diz no título do filme… Sim, o mundo da finança tornou-se mais brutal e lá reina a violência. Entre a 'Ópera dos três vinténs' e 'O lobo de Wall Street' há uma distância galáctica, mas para pior. Tentei mostrar esse extraordinário desbocamento. Quando mais nos afundamos neste sistema, mais aumenta o perigo à nossa volta. Normalmente, os seus personagens vivem uma ascensão, um paraíso momentâneo, uma queda e depois uma redenção. Mas aqui não há redenção. Já não acredita nela? Tenho muito medo que não haja redenção possível para os lobos. Proceder a vendas, fechar compras, ganhar, que prazer! Isso não se pode esquecer nem apagar. Portanto, não redenção possível. Falta-lhe então a sua fé católica? Desespera-me o que vejo à minha volta. Onde está o Scorcese do 'Touro Selvagem'? Desapareceu com os valores da época, que já mudaram. Hoje em dia, tudo o que se ensina aos jovens é que há que tornar-se rico. É pessimista? Sou um pessimista… com esperança. "Hoje em dia, tudo o que se ensina aos jovens é que há que tornar-se rico" Então converteu-se em Woody Allen? (ri ás gargalhadas) Não uma questão de conversão, há que continuar a lutar. Sinto-me sempre decepcionado, mas volto a começar do zero. Volto a amiúde um homem que considero um velho amigo, Albert Camus. Acabo de reler 'A peste' e é uma filosofia que me agrada: estamos no absurdo, mas continuamos a acreditar no homem. Teriam que o excomungar. É o quer me diz por vezes o meu director espiritual, o padre Francis Princípe. Tem 86 anos e levava-me pela mão quando ei tinha 11 anos. Celebrámos há umas semanas os 60 anos da sua ordenação. Fez-me ler Graham Greene e Camus! Foi ele quem me fez pensar que talvez não houvesse o pecado original… "Fazer filmes significa ter uma ligação com o mundo exterior, confrontar-se com ele. E há ainda tantos filmes para fazer! Tenho pânico" Heresia! Para a fogueira! (ri às gargalhadas) Sou um católico falhado, isso é verdade, o que me permite fazer filmes, trabalhar na indústria do espectáculo. Caso contrário não faria concessão alguma. Rezaria constantemente. Fazer filmes significa ter uma ligação com o mundo exterior, confrontar-se com ele. O senhor faz um filme de dois em dois anos. Porquê esse ritmo? Tenho consciência de que o tempo passa: Não tenho muito à minha frente. E há ainda tantos filmes para fazer! Tenho pânico. Desbaratei um período da minha vida. Nos anos 70, quando estava agarrado à cocaína… Sim. Eu era como o Leonardo DiCaprio em 'O lobo de Wall Street': queria ir até ao limite. Estive a ponto de morrer. O dia em pude olhar para mim-próprio, vi um homem que era uma fraude. Confesso que há certos elementos na personagem de Leonardo DiCaprio que são autobiográficos. Vivi uma temporada chalado. Acabara de rodar 'The Last Waltz', que tinha sido o tope da loucura e tinha começado a trabalhar no 'Touro Selvagem'. Tudo mudou. Eu não sou como o Mackie o Navalha, que não fabrica nada, não produz nada. Eu acredito! E isso pressupõe uma diferença do caraças! "Confesso que há certos elementos na personagem de Leonardo DiCaprio que são autobiográficos" O cinema salvou-o? Precisamente. Eu queria fazer coisas, contar histórias, dirigir filmes. Estava raivoso. Com a coca era impossível. Era um beco sem saída.´ O que é que o guia no seu amor pelo cinema? O coração. Quando faço um filme quero encontrar o coração que bate na história que conto. ´Foi uma coisa que tive de perder em «A cor do dinheiro»: não lamento ter feito este filme, mas realizei-o como uma forma de terapia. Fazia-me falta voltar a levantar-me. Paul Newman ofereceu-me essa oportunidade como um verdadeiro cavalheiro. Mas o meu objectivo último, no fundo, era 'A última tentação de Cristo': quando rodei este filme soube que tinha sobrevivido. Peguei no exemplo de John Cassavetes, de quem admiro o seu entusiasmo. Adoro 'Faces'… Filmou uma boa parte de 'O lobo de Wall Street' em digital… Sim… Tinha feito tentativas com 'Hugo', mas já não é possível fazê-lo de outra maneira. Prefiro a película química, mas é uma coisa acabada, é uma batalha perdida. O que sinto falta é do negativo. Há qualquer coisa na qualidade de um rosto no celulóide que não se encontra no digital. O grão, a respiração, não sei… O digital muda totalmente a nossa forma de ver. Como? Quando vejo uma película antiga, 'Casablanca', por exemplo, restaurada digitalmente, percebo coisas que antes não via. Afecta todo a película. Há obras que não posso voltar a ver em celulóide, são demasiado imperfeitas. O digital dá-nos uma precisão cirúrgica. Não há lugar para a imprecisão, a dúvida. Já não se suporta. De repente, pode ser que mude toda a história do cinema. Pelo menos a visão que temos dela. Talvez nós atribuamos a qualidade da película de nitrato de prata da época do cinema mudo. De repente também se redescobrem certos filmes. Sim. Na minha adolescência vi pela primeira vez o 'Cidadão Kane' e o 'Terceiro Homem', no écran televisivo. Quando voltei a vê-los no grande écran fiquei desanimado. Volto a vê-las no digital e fico desalentado. Até num tablet são geniais! A alma destes filmes sobreviveu, seja qual for o suporte. O que é que orienta as suas escolhas na hora de rodar? Os personagens. Não a história. Fascina-me o comportamento dos personagens. Hoje em dia vivemos na ditadura do 'storytelling': faz falta que haja peripécias, aventuras, sucessos. Quando Fellini fazia 'La dolce vita' não contava uma história de A a Z: deixava avançar os personagens em situações que não eram necessárias, seguia-os, observava-os e o filme construía-se assim. Os actos dos personagens davam-lhes profundidade, uma existência de verdade. Com Leonardo DiCaprio estamos completamente de acordo nisto. Perguntam-me amiúde por que razão trabalho com ele: já são cinco as vezes que colaborámos. E eu respondo: por que não? Partilhamos a mesma ambição. Revelar… E é? Qualquer coisa da natureza humana. Não há outra coisa que interesse. A arte é isso., nada mais do que isso!


Summary: Os pacientes hospitalizados aumentan a 53, nove deles en UCI, e a taxa de positividade baixa a un 3,9%.

Galiza encadea dúas semanas de ascenso de casos activos de Covid-19, que atinxen os 1.285, que supoñen 540 máis que hai unha semana, tras rexistrar outros 136 novos contaxios, que non baixan do cento diario desde o 10 de novembro. Os pacientes hospitalizados por este coronavirus soben até o 53 -sete máis que a xornada pasada-, mentres que a taxa de positividade descende a un 3,9%. Segundo os datos publicados na mañá desta segund afeira pola Consellaría de Sanidade con rexistros até as 18 horas deste domingo, descenden a nove -unha menos- as persoas ingresadas en UCI pola Covid en toda Galiza e aumentan a 44 -oito máis- as hospitalizadas noutras unidades, mentres que 1.232 permanecen en seguimento no seu domicilio. Por áreas sanitarias, a presión hospitalaria aumenta lixeiramente en catro das sete: A Coruña e Cee, Ourense, Ferrol e Santiago e Barbanza; mentres que continúa sen cambios nas de Vigo, Lugo e Pontevedra e O Salnés. Por décimo quinta xornada consecutiva os casos activos de Covid-19 aumentan en Galiza até situarse nos 1.285, ao haber máis contaxios (136) que altas (29), ao que se suma un falecemento. Con respecto ´segunda feira da semana pasada -8 de novembro- hai 540 infeccións máis. As infeccións activas ascenden de novo nas sete áreas sanitarias galegas, coade Vigo á cabeza (+51), seguida da da Coruña e Cee (+19), Pontevedra e O Salnés (+11), Santiago e Barbanza (+10), Ourense (+8), Lugo (+5) e Ferrol (+2). Os novos contaxios mantéñense desde a cuarta feira da semana pasada por riba do cento Os novos contaxios mantéñense desde a cuarta feira da semana pasada por riba do cento, con 136 no inicio desta semana, os mesmos que os deste domingo, cando hai unha semana había 54. A cifra máis baixa en canto a contaxios -desde que Galiza entrou en niveis de 'nova normalidade'- rexistrouse o 11 de outubro, cando houbo 14. En canto á taxa de positividade das probas PCR -número de infeccións detectadas cada 100 test-, descende ao 3,93% no inicio desta semana, que supón o ecuador do mes de novembro, tras situarse no 4,16% este domingo. As persoas falecidas diagnosticadas con Covid-19 desde o inicio desta pandemia ascenden a 2.656, despois de notificar este domingo Sanidade unha nova vítima. Este óbito correspondeu a un home de 70 anos diagnosticado de Covid-19 que faleceu no Complexo Hospitalario Universitario A Coruña e que contaba con patoloxías previas.


Summary: A autoridade en todo o Estado será o Goberno e todos os corpos policiais dependerán de Marlaska

A declaración do estado de alarma en todo o Estado español supón que "a autoridade competente en todo o Estado será o Goberno de España", vén de anunciar o presidente do Goberno, Pedro Sánchez, tras o Consello de Ministras e Ministros que aprobou este decreto. En virtude desta decisión, os Corpos e Forzas de Seguridade do Estado e todos os corpos policiais autonómicos e locais quedarán baixo as ordes directas do ministro de Interior, Fernando Grande Marlaska.


Summary: O vindeiro sábado 7 comeza a 25ª edición do Festival de Jazz de Lugo que se desenvolve até o 30 de novembro en catro espazos da cidade da muralla.

Serán máis de trinta as citas culturais (concertos, proxeccións e unha exposición fotográfica), pensadas non só para os amantes deste xénero musical, senón tamén para lle achegar o jazz ao público neófito. Figuras internacionais como Rudresh Mahanthappa, Ernie Watts, Nguyên Lê, Jeff Lorber, Atomic ou José James comparten cartel con outros destacados nomes do panorama jazzístico peninsular e galego. O Club Clavicémbalo, o Círculo das Artes, o pub Ho! Gruf e a Casa do Saber da Universidade de Santiago serán as sedes deste evento musical que, baixo a organización da Asociación de Amigos do Jazz Escobijazz, reunirá en Lugo grandes figuras a nivel internacional e estatal, así como recoñecidas formacións do panorama jazzístico galego. Na carteleira deste ano sobresaen, entre outras, as actuacións que ofrecerán as formacións dos saxofonistas Rudresh Mahanthappa (10 de novembro) e Ernie Watts (día 12), o guitarrista francés de orixe vietnamita Nguyên Lê (día 13), Jeff Lorber Fusion (día 14), o grupo nórdico Atomic (día 14) e o cantante José James (día 15). Entre as citas destacadas atopamos tamén un concerto de Natalia Dicenta (día 9), moi coñecida pola súa faceta como actriz, pero tamén gran intérprete de jazz; ou a estrea de 'Triangle & Square', obra encargada pola organización ao guitarrista e compositor Marcos Pin e que será interpretada por catro guitarras, unha formación nada usual no ámbito jazzístico. Así mesmo, o XXV Festival de Jazz de Lugo será o marco do concerto de conmemoración do XV aniversario da declaración da Muralla Romana como Patrimonio da Humanidade, para o que se contará con Elisabet Raspall & Clara Luna e Carmen Souza & Theo Pascal. Unha exposición fotográfica sobre estes 25 anos de traxectoria do encontro, o ciclo de proxeccións Cine Documenta Jazz e a Festa do Jazz que terá lugar na praza do Campo Castelo son algunhas das actividades paralelas incluídas na programación que, como en anos anteriores, acollerá tamén diferentes sesións didácticas co obxectivo de impulsar a divulgación deste xénero musical.


Summary: A feble memoria política colectiva e o escaso peso dos avatares políticos galegos na axenda estatal permitiron que o decorado audiovisual do mitin de Rajoy en Madrid, a Catedral de Santiago e o Pazo de Raxoi, sede do Concello compostelán, pasase practicamente desapercibido

A pasada fin de semana o PP celebrou en Madrid a convención dende a que se lanza ao longo ano electoral de 2015, un ciclo de comicios que no caso galego se prolongará, agás sorpresa maiúscula, ata 2016. No mitin final do evento, celebrado baixo a longa sombra de Luis Bárcenas, o líder dos conservadores e presidente do Goberno de España, Mariano Rajoy, arengou os seus ante enormes pantallas que alternaron a imaxe dunha bandeira española coa de diferentes espazos monumentais. Unha delas foi unha panorámica do centro histórico de Compostela, coa Catedral como protagonista e, diante dela, a terraza do Pazo de Raxoi, emblemático edificio que comparten a Presidencia da Xunta e o Concello de Santiago. Nesa terraza de Raxoi, pazo no que Rajoy pasou a súa etapa como vicepresidente da Xunta, comezou simbolicamente hai tres anos e medio o via crucis do PP no consistorio da capital de Galicia. O 1 de xullo de 2011 o flamante alcalde da cidade, Gerardo Conde Roa, ofrecía nos primeiros minutos do seu mandato un concorrido convite no que destacaba a presenza do presidente da Xunta. Nove meses despois Conde Roa víase obrigado a ceder o bastón de mando por mor da fraude fiscal da súa construtora. Case a continuación, a trama Pokémon sumía no descontrol o goberno local que, xa con Ángel Currás á fronte, avanzou inexorablemente cara a un caos que estourou de vez coa inhabilitación por prevaricación da metade do seu gabinete. A feble memoria política colectiva e o escaso peso dos avatares políticos galegos na axenda estatal permitiron que o decorado do mitin de Rajoy pasase practicamente desapercibido A excepcional crise institucional da capital de Galicia culminou coa intervención directa do presidente da Xunta e do PPdeG, quen deu en colocar como terceiro rexedor en tres anos ao conselleiro de Infraestruturas, Agustín Hernández, quen pechara simbolicamente a lista popular en 2011. Así, dende o pasado xullo, Hernández ten a tarefa de reconstruír as ruínas do consistorio e do PP local á fronte dun gabinete formado maioritariamente por edís non electos. Malia estes acontecementos, a feble memoria política colectiva e o escaso peso dos avatares políticos galegos na axenda estatal permitiron que o decorado audiovisual do mitin de Rajoy en Madrid pasase practicamente desapercibido. O atribulado presidente, que noutrora apoiara persoalmente con entusiasmo a candidatura de Conde Roa... Seguir lendo en Propósito de emenda Propósito de emenda, crónica política no Obradoiro de Praza Pública


Summary: A Coordinadora Constituínte do Projecto Independentista (CCPI) recorda que, após a liberdade con cargos de Maria Osório, son aínda oito os cidadáns galegos dispersados nos cárceres do Estado. Sete deles non foron xulgados e ningún foi sentenciado

A Coordinadora Constituinte do Projecto Independentista (CCPI) vén de emprazar "ás forzas sociais, sindicais e políticas soberanistas e nacionalistas" a se comprometeren "na asignatura da solidariedade" cos sete cidadáns galegos que se atopan presos e sometidos a dispersión no Estado español. Así mesmo, piden un rexeitamento conxunto á criminalización "desa solidariedade, apresentada como apoloxía do terrorismo". Así o sinalan nun comunicado enviado á imprensa co gallo da posta en liberdade de Maria Osório, que ficaba encarcerada desde decembro de 2011 e dispersada en Villabona, Asturies, sen ser xulgada. Recordan desde o CCPI que na situación de Osório hai outras sete persoas: Eduardo Vigo, Antom Santos e Roberto R. Fialhega 'Teto', apresados tamén en decembro de 2011; Carlos Calvo, Xurxo R. Olveira e Diego Santín, detidos en setembro de 2012; e Hadrián Mosqueira 'Senlheiro', a quen prenderon en xaneiro deste mesmo ano. Dispersado e á espera de xuízo estivo tamén Telmo Varela. Prendérono en marzo de 2011 e foi xulgado esta semana. Após comparecer, volveu ingresar en prisión sen se ditar sentenza. "Sempre fóra do territorio galego e sob incumprimento da lexislación penitenciaria estatal e internacional, sometidas a todo tipo de privacións e vulneracións dos seus dereitos". Así describe o CCPI a situación en que se desenvolve a prisión preventiva para os presos "políticos", subliñando de seguido que a Coordinadora asome "as reivindicacións básicas" que o Colectivo de pres@s independentistas fai co xexún que realizan nos cárceres a última sexta feira de cada mes. Reclaman, xa que logo, a fin da dispersión, o reagrupamento nas prisións da Galiza, que remate o réxime de prisión preventiva que pode prolongarse durante catro anos en aplicación da lexislación antiterrorista, e que se poña fin á "vulneración sistemática" dos seus dereitos. E é aquí onde procuran "o compromiso" das forzas políticas, sociais e sindicais soberanistas e nacionalistas.


Summary: O feche de camas é xa unha tradición que se sucede ano tras ano nos meses estivais nos hospitais galegos. Unha situación insostíbel para moitas e moitos doentes que se ven abocados a agardar en salas de espera saturadas por uns servizos aos que teñen dereito en situacións nas que a súa dignidade e privacidade pouco parecen importar. Mentres tanto, o Sergas non busca solución a este problema, pois directamente non o recoñece como tal. Publicamos un extracto da información recollida no semanario Sermos Galiza 256.

A Consellaría de Sanidade afirma que este verán, nos hospitais galegos, se fechan ao redor do 15% ou 20 % das camas, o que supón aproximadamente unhas mil. Porén, segundo datos da CIG, o número de camas fechadas ascende a 1.200. Este feche vén dado pola falta de persoal, que se atopa en período de vacacións durante os meses estivais. Nun contexto en que se fechan camas e en que o número de traballadoras e traballadores é insuficiente, as listas de agarda, que xa non eran especialmente curtas, alónganse. Como consecuencia, hai un grave atraso no acceso aos servizos sanitarios. A situación empeora debido á existencia de camas bloqueadas nas que non se pode ingresar e que non se están cuantificando, explícanos María Xosé Abuin, secretaria nacional de CIG-Saúde. Este contexto obriga a reducir o número de intervencións cirúrxicas, así como o número de hospitalizacións, o que leva a ampliar os tempos de agarda que, como explica Manuel Martín, portavoz de SOS Sanidade Pública, "xa son moi pouco aplicábeis". Os problemas non se quedan en quirófanos e camas, senón que xorden tamén en Atención Primaria, onde, como consecuencia da falta de facultativos, féchanse as axendas e comeza a haber listas de agarda. E é que non se substitúe o persoal de vacacións. "É unha aberración que a atención primaria teña espera, xa que é unha atención inmediata e, polo tanto, diminúese a calidade", sinala Manuel Martín en declaracións a Sermos Galiza. [Podes ler a información íntegra no Sermos Galiza 256, á venda na loxa e nos quiosques habituais]


Summary: Primeira reunión da Executiva Nacional do BNG eleita onte na XIV Asemblea Nacional. 12 caras novas. Un portavoz nacional novo. O BNG, por boca de Xavier Vence, anunciou que lanza un debate social sobre a soberanía.

Os 15 membros da Executiva Nacional do BNG realizaron na mañá desta segunda feira a súa primeira xuntanza. Unha cita de "toma de contacto" e de avaliación da XIV Asemblea Nacional, desenvolvida este domingo en Compostela. De feito, na reunión non se procedeu ao reparto de responsabilidades ou áreas. "Iso é algo que abordaremos nos vindeiros días", sinalou Xavier Vence, novo portavoz nacional. Vence destacou que na nova dirección da fronte nacionalista hai un 80% de caras novas, unha renovación coa que encetar o camiño de "reconectar coa cidadanía. Queremos ser a opción da maioría dos galegos e das galegas". Para iso, o portavoz nacional trazou tres liñas de traballo: reforzar a presenza na sociedade, nomeadamente nos movementos sociais; afortalar a actividade construtiva de políticas alternativas nas institucións e "abrir un proceso de debate na sociedade sobre a alternativa soberanista". Diálogo e autoorganización O portavoz do BNG tamén apuntou, a preguntas dos xornalistas, que están abertos ao diálogo con outras forzas nacionalistas no camiño de ir tecendo complicidades, e avanzar cara á constitución "dun polo nacionalista". O que o propio Xavier Vence cualificou como "movemento social multicor pola soberanía", que abranguería organizacións políticas, sindicais, sociais,... Só habería unha precondición neste proceso, apuntou Vence: "O respecto do principio de autoorganización". Tamén a perguntas da imprensa, o portavoz nacional do BNG transmitiu o respecto da Executiva Nacional á decisión de Aymerich de renunciar o seu escano. "Imos seguir contando con el, como co conxunto de Abrente", esclareceu.


Summary: As primeiras doses arribarán a cuarta feira. Sobre a vacina de AstraZeneca, a ministra Carolina Darias segue a considerar só dous dos catro posíbeis escenarios que avalía a comunidade experta, á espera do que diga a "evidencia científica".

A ministra de Sanidade, Carolina Darias, avanzou que a vindeira terza feira, 13 de abril, chegarán a España as primeiras doses da vacina de Janssen, que só precisa dunha inxección para lograr a inmunidade fronte a Covid-19. As previsións do Ministerio de Sanidade, confirmou, é que España reciba até 5,5 millóns de viais de Janssen entre abril e xuño. "A terza feira, á primeira hora, chegan estas vacinas e, en principio, vai aplicar de acordo coa última actualización da estratexia de vacinación na mesma tipoloxía que as de RNA; é dicir, que iremos converxendo de 80 anos para abaixo", apuntou. Evidencia científica Sobre a vacina de AstraZeneca, a ministra afirmou que os expertos están a valorar distintas opcións respecto a que procedemento seguir coa segunda dose, e subliñou que a decisión que tome o Goberno "virá sempre da man da evidencia científica". Darias expuxo que se poden dar distintos escenarios, mais referiuse só a dous, os mesmos enunciou esta mesma semana: o primeiro, quedar coa primeira dose e prescindir da segunda, dado que ofrece unha protección de 70%, e a segunda, pór unha segunda dose no tempo oportuno con outra vacina de tipoloxía RNA, algo que xa adoptaron outros países como Alemaña ou Francia. Catro escenarios posíbeis Porén, a comunidade científica suma outros dous escenarios a estes primeiros. Federico Martinón, membro do Comité Asesor de Vacinas da Organización Mundial da Saúde e xefe de Pediatría do Complexo Hospitalario Universitario de Santiago de Compostela asegura que "é moi remoto" que unha persoa que recibiu a primeira dose da vacina e non tivo "ningún problema" o vaia a ter coa segunda. Esta é, de feito, a opción pola que se inclina o investigador, por completar a pauta con AstraZeneca. A segunda opción, defende, sería usar unha vacina distinta como segunda dose. Unha alternativa en estudo, nomeadamente sobre as posibilidades de "intercambiabilidade" cuxos resultados aínda non están dispoñíbeis. Con todo, aclarou, son anteriores a esta situación, e teñen relación cunha eventual rotura de stock. Unha persoa que recibiu a primeira dose da vacina e non tivo ningún problema o vaia a ter coa segunda A terceira opción consistiría en obviar a primeira dose e comezar de novo a pauta completa con outra vacina. Esta dixo, sería a "menos probábel", xa que significaría "moitas máis doses das que lamentabelmente están dispoñíbeis". E por último, dixo, estaría a posibilidade de considerar que unha persoa que recibiu a primeira dose está "completamente protexida" e vixiar a súa evolución para confirmar que é suficiente. Chamamento á tranquilidade Todas as opcións están sendo analizadas e neste contexto as autoridades políticas e científicas coinciden nun chamamento á tranquilidade. Dunha banda, Martinón lembrou que tanto a OMS como a Axencia Europea do Medicamento son "favorábeis" a seguir administrando a vacina de AstraZeneca e a que non se cambien os perfís dos pacientes aos que se administra, xa que é así como se está realizando na maioría dos países do mundo. Doutra, Darias fiou a solución final ao consello das persoas implicadas, que han ofrecer unha "resposta segura e en concordancia ás circunstancias da propia metodoloxía da vacina", para reivindicar a eficacia, a seguridade e a capacidade de todas as vacinas para salvar vidas. Da man de Europa A maiores, a ministra de Sanidade afirmou que non hai ningunha "veda aberta" para que as comunidades autónomas adquiran o tipo de vacina que consideren, polo que pediu "corresponsabilidade" ás autonomías. "A única vía que ve o Goberno de España, que é a vía da fortaleza, é ir da man coa Unión Europea". Para a ministra, ter unha estratexia de compra anticipada como tivo Europa foi un fito sen precedentes. Ademais, defendeu o cumprimento do Goberno de España con todos os territorios e a cidadanía a respecto da vacinación.


Summary: A Deputación de Pontevedra, en colaboración con Seo BirdLife, pon en marcha a acción #AvesDesdeCasa, unha iniciativa de sensibilización ambiental na infancia iniciada por @AverAves', para facer máis levadíos os días de confinamento polo COVID19.

A actividade contempla a creación dun "caderno de campo" en familia no que as nenas e os nenos poden debuxar as especies de aves observadas desde as fiestras, para despois compartilas nas redes sociais, a través do cancelo #AvesDesdeCasa. Para facilitar a observación, a Deputación editou unha lámina ilustrada para coñecer as especies máis comúns que se poden observar nestas datas nesta zona da Galiza, como son os pardais comúns, as rulas turcas, gaivotas de patas amarelas, pombos torcaces, merlos comúns, paporrubios comúns, lavandeiras brancas, estorniños negros, anduriñas comúns e cirrios comúns. A proposta quere impulsar, neste tempo de illamento, o vínculo entre a cidadanía e a natureza. Así, a Deputación anima a veciñanza a rexistrar nun "caderno de campo" todas as especies que observan coa axuda da lámina, na que se inclúen as especies máis habituais nestas datas. Este caderno de campo, que debe incluír a data de observación, a hora, condicións climáticas e aves identificadas, pódese elaborar en familia, para impliar as crianzas no acehgamento á natureza, mesmo desde as casas. A través desta actividade, as entidades impulsoras queren tamén poñer en valor a importancia das aves como bioindicadoras da calidade de vida, "pois está demostrado que as contornas que albergan grande número de aves son máis saudábeis", indican desde a Deputación.


Summary: A formación abrirá conversas para constituír "unha gran candidatura galega", pero a decisión definitiva será adoptada pola militancia, nunha convención que se celebrará en abril

Compromiso por Galicia celebrou este sábado pola mañá xuntanza do seu Consello Político Nacional, na que entre outros asuntos se debateu a "folla de ruta" da formación de cara ás vindeiras eleccións autonómicas. Tras un "profundo debate", cunha análise previa do resultado electoral das eleccións ás Cortes xerais, a posición maioritaria do máximo órgano de decisión política de Compromiso fora da súa asemblea nacional, foi a de "explorar unha alianza electoral con vocación galega, para a concorrencia ás eleccións galegas de 2016, sen veto á incorporación de calesquera forzas políticas". A proposta, defendida por algúns membros do Consello Político, implicará delegar na Comisión Executia Nacional de Compromiso a apertura de negociacións de cara a fomentar "unha candidatura única galega". O secretario xeral, Xoán Bascuas, afirmaque "a proposta aprobada tan só implica a apertura de conversas e negociacións de cara a construir unha gran candidatura galega, pero en ningún caso implica alianzas concretas, pois en Compromiso quen decide cara onde se camiña é a afiliación". A convención celebrarase no mes de abril e nese momento Compromiso por Galicia decidirá a súa opción de concorrencia ás eleccións galegas deste ano.


Summary: O Museo do Pobo Galego pecha o ano das Letras de Antón Fraguas cunha exposición de postais e un concerto na súa homenaxe.

O Museo do Pobo Galego pecha o ano dedicado a Antón Fraguas con varias actividades que prouran render unha última homenaxe ao que foi presidente do Padroado da institución. A Biblioteca do Museo do Pobo Galego organiza unha exposición cun dos trazos máis persoais do arquivo de Fraguas: unha escolma das postais de Nadal que se gardan entre a súa correspondencia. A mostra, situada na entrada ao claustro do Museo, estará aberta ao público ata finais de 2019. Na selección pódense ver postais enviadas por Manoel Beiras, Ben-Cho-Shey ou Francisco Fernández del Riego. Por outra banda, o dúo Oradaladou interpretará o vindeiro sábado 28 de decembro ás 19:30 horas no Museo do Pobo Galego un repertorio de 13 pezas do seu disco Cantigueiro de Cotobade, composto a partir das coplas recollidas por Antón Fraguas. A actuación, que terá lugar no aniversario do seu nacemento, será a actividade que clausurará a exposición temporal Antonio Fraguas. Letras Galegas 2019. A entrada ao concerto é libre previa retirada de entrada na recepción do Museo.


Summary: No acordo entre PSdG e BNG de hai 14 anos, a casa non se comezou polo tellado: primeiro foi a concordancia programática e logo veu todo o demais. Un exemplo que deberían imitar Sánchez e Iglesias.

Observando a metodoloxía desenvolvida nas recentes negociacións entre PSOE e Unidas Podemos, estaba matinando na posibilidade de que Emilio Pérez Touriño e Anxo Quintana enviasen un dossier a Pedro Sánchez e Pablo Iglesias explicando, documentadamente, o que sucedeu no ano 2005, nas semanas previas á consecución dun pacto entre PSdG e BNG para gobernar conxuntamente a Xunta de Galiza.Ben sei que as situacións, en xeral, non son comparábeis. A envergadura da Administración concernida é diferente. Podemos -a parte principal da coalición UP- é unha organización con moi poucos anos de vida e con experiencia limitada en gobernos de coalición co Partido Socialista no ámbito municipal. Ademais: non hai precedentes desas fórmulas de goberno a nivel estatal (asignatura pendente do sistema político español dende 1977). Con todo, na experiencia galega do 2005, tamén había retos específicos aparentemente complicados: o BNG era unha organización política que non participara no consenso constitucional e que nunca tivera a oportunidade de formar parte do goberno da Xunta. Había, certamente, colaboracións previas entre as dúas forzas no goberno conxunto dalgúns concellos relevantes pero os resultados ofrecían luces e sombras a respecto do comportamento mutuo e dos resultados acadados.A metodoloxía utilizada durante o mes de Xullo de 2015 non foi especialmente orixinal: primeiro elaborouse un programa de goberno conxunto -con algunhas inevitábeis formulacións xenéricas que deberían ser acoutadas no propio desenvolvemento da xestión gobernamental- e despois acordouse un reparto de responsabilidades executivas nas diferentes consellarías. O pouco tempo dispoñíbel -algo mais dun mes dende a celebración dos comicios- non permitiu acometer unha remodelación substancial do organigrama establecido durante os mandatos de Manuel Fraga.Tal e como demostrou a traxectoria posterior, o acordo constitutivo do goberno era unha condición necesaria pero non conxuraba definitivamente o risco dunha dinámica de competición destrutiva entre as partes. A existencia de organismos e protocolos pensados para neutralizar ese perigo -derivado da tentación hexemonista do socio maioritario e da prevención defensiva do minoritario para non ser fagocitado- conseguiron diminuír a gravidade dos conflitos pero non foron quen de eliminalos completamente (co conseguinte custe electoral pagado nas eleccións do ano 2009).En todo caso, pódese afirmar que no acordo entre PSdG e BNG de hai 14 anos, a casa non se comezou polo tellado: primeiro foi a concordancia programática e logo veu todo o demais. Un exemplo que deberían imitar Sánchez e Iglesias.


Summary: O Goberno central fai unha excepción na tesoirada xeralizada para aumentar o investimento en Galicia e Euskadi, as dúas autonomías que poderían pasar polas urnas antes dos seguintes Orzamentos. A Xunta apresúrase en agradecer que o AVE galego sexa "irrenunciable" para Fomento.

Ano 2012. O Goberno de España presenta as contas públicas máis restritivas da súa historia recente. Co alento de Alemaña e da Comisión Europea na caluga, o gabinete de Mariano Rajoy recorta 27.000 millóns de euros, tamén no gasto social, e rebaixa as a súa asignación a todas as comunidades autónomas. A todas? A todas, non. Hai dúas autonomías nas que o PP gobernante terá que pasar unha proba electoral, previsiblemente en poucos meses, antes de aplicar a segunda vaga de recortes. Nunha delas, Euskadi, a participación, agora si, de todos os actores políticos réstalles posibilidades aos populares e, polo tanto, valor como diagnose ante a crise. Noutra, comprobarase ata que punto o estrito aforro pasa factura, será o punto de inflexión para saber se o ciclo alcista dos conservadores remata onde comezou en 2009. É posible que este relato de acontecementos fose o formulado no Goberno central á hora de elaborar as primeiras contas públicas do novo Executivo central. Do documento emanado do Ministerio de Facenda e, máis concretamente, da Secretaría de Estado de Orzamentos e Gastos, que dirixe a ex conselleira Marta Fernández Currás, pódense tirar conclusións que lle permiten ao Goberno de Alberto Núñez Feijóo presentarlle á opinión pública conclusións favorables para os seus intereses. Galicia recibirá 1.706,15 millóns estatais en 2012, o que supoń que, lonxe de perder peso relativo gáñao, pasando do 9,3% en 2011 ao 13,4% en 2012. Ademais, en termos absolutos, o Goberno galego será o segundo que máis investimentos reciba, só superado por Andalucia, e a achega incrementa un 9% a última do equipo de José Luis Rodríguez Zapatero. Galicia e Euskadi, que votarán en menos dun ano, son as únicas autonomías nas que se incrementa o investimento real do Estado O factor determinante nestes números non é menor para a carreira cara ás urnas á que Feijóo lle podería dar o sinal de saída neste mesmo ano. Nunha época de vacas fracas na que vender obras novas á cidadanía semella ciencia ficción o Ministerio de Fomento, que dirixe Ana Pastor, dálle artillería electoral ao PPdeG en forma de euros. Non en van, dos 1.706 millóns asignados, 1.174 irán parar ao AVE galego -862,4 millóns para a conexión con Madrid e 312,5 para o Eixo Atlántico-, único gran proxecto do Goberno central en Galicia. Dado o magro balance que a Xunta pode presentar para o resto de consellerías, -restando as asignacións para Medio Rural, o resto de departamentos repartiranse 43,13 millóns- non semella casual que o primeiro encargado de avaliar as contas do Estado dende San Caetano fose o conselleiro de Infraestruturas, Agustín Hernández. Centrar o foco no AVE fronte ao duro recorte social Convertido nas últimas semanas en portavoz oficioso do Goberno -el levou o peso ante os medios da accidentada comunicación do lume das Fragas do Eume-, Hernández desfíxose en "agradecementos" polo lugar que ocupa Galicia nos Orzaemntos, nos que considera o recorte de case un 17% no conxunto de ministerios como "absolutamente xustificado". "As cifras reflicten un compromiso que demostra que o AVE a Galicia é un compromiso irrenunciable do Goberno de España", asegura Hernández que, a continuación, bota man dunha estratexia que en boa medida semella destinada a desactivar as posibles críticas do PSdeG. No canto de citar á súa compañeira de partido o conselleiro argumenta que o investimento no tren rápido é suficiente "lembrando as verbas do anterior responsable" de Fomento, José Blanco, "que dixo que o compromiso do presidente Rajoy" co AVE "quedaría reflectido no caso de que posicionase unha media de 650 millóns ao ano para garantir o remate en prazo". "Aparecen substancialmente moito máis", "temos que agradecer este esforzo", reitera. Resta saber se o PPdeG logrará situar o foco nas obras nun momento no que a tesoirada social centra a preocupación cidadá O investimento ferroviario xunto a obras de menor contía pero con importante repercusión mediática e social coma o remate da autovía do Cantábrico -que o anterior Goberno xa deixara encarreirado-, será o gran argumento que os populares galegos empreguen para tentar contrarrestar o resto de recortes que si afectarán a Galicia como ao resto do Estado, especialmente no ámbito social. Así, resta saber se o PPdeG logrará situar o foco nas obras nun momento no que cuestións como a amnistía fiscal e, sobre todo, as profundas tesoiradas sanitarias, educativas e na dependencia centran a preocupación e fan medrar a contrariedade da cidadanía. Desta conxunción de factores dependerá, en boa medida, a decisión de Feijóo sobre o momento de disolver o Parlamento e convocar comicios. Proxecto de Orzamentos Xerais do Estado para 2012


Summary: En apenas hora e media de debate @s 12 maxistrad@s acordaron por unanimidade aceptar os recursos do goberno español e suspender a lei de consultas de Catalunya por 5 meses.

O pleno do Tribunal Constitucional admitiron a trámite por unanimidade os recursos presentados polo goberno español contra a Lei de consultas catalá e o decreto de convocatoria do referendo do 9 de novembro. Esta admisión supón suspender a consulta do 9N. Ambas normas fican suspendidas durante un prazo de 5 meses. Nese prazo o TC terá que decidir se revoca a decisión ou a mantén. Esta resolución foi tomada nun pleno do TC convocado con carácter excepcional. Agora abrirase un prazo para a presentación de alegacións. O Tribunal xustificou a rapidez na decisión na "trascendencia constitucional e política" do proceso que se vive en Catalunya. Desde Catalunya, ANC e Ómnium, plataformas cidadás que impulsan o proceso soberanista, xa anunciaron que convocarán concentracións esta terza feira perante os concellos en defensa do referendo. Fontes da Generalitat falan de "erro histórico" do TC. Desde CUP e Arran convocan para esta mesma segunda feira. Vila d'Abadal, presidente deAMI (Asemblea de Concellos pola Independencia) animou á veciñanza a participar en todas as mobilizacións. Tamén en Galiza, e a nivel de redes sociais, estanse a convocar concentracións para esta terza feira a partir as 20:00 en diferentes lugares en solidariedade co pobo catalán e en apoio ao referendo. Algúns dos lugares: Vigo (Marco), A Coruña (Obelisco), Compostela (Pza Toural), Pontevedra (Pza Peregrina), Lugo, (Sub-delegación do Goberno español), Ferrol (Hino Galego), Ourense (Pza Maior), Burela (Pza da Mariña), Ponteareas (Concello) Mas: "Nin preguntan nin deixan preguntar" O presidente catalán afirmaba, momentos antes de se coñecer a decisión do TC, que o goberno español estaba (coa presentación dos recursos) adoptando unha actitude "hostil" e que "nin preguntan nin deixan preguntar". Desde ERC afirmaban que a mellor resposta que se pode dar a "á negación da democracia" é "máis campaña pola democracia" e animaban á cidadanía a tomar parte nas manifestacións contra a decisión do Constitucional. "A nosa obriga é cumprir con aquilo que se lle prometeu ao pobo de Catalunya". A CUP fixo unha chamada á "desobediencia" fronte non só o TC senón da "legalidade española". Mesmo o deputado de EUiA David Companyón afirmou que após a decisión do Constitucional que "é hora de obedecer a legalidade catalá". Da man 'conservadores' e 'progresistas' O TC, presidido polo ex-militante do PP Francisco Pérez de los Cobos, ten unha maioría conservadora de sete maxistrados fronte cinco dos ector denominado progresista. Pérez de los Cobos, que nun seu libro criticaba o "onanismo da política catalá" e afirmaba que o nacionalismo é "a única ideoloxía capaz de seguir a producir pesadelos"'. @smaxistrad@s decidiron a suspensión da consulta por unanimidade. En ampliación


Summary: Os dous eventos celebraranse conxuntamente no Palacio de Congresos de Santiago de Compostela. A LaconNetwork non pechou o seu programa pero xa anuncia que contará coa participación dun representante de Google, un fundador dunha incubadora e un CEO de prestixio.

A entrega dos premios Eganet e a LaconNetwork farán coincidir este ano as súas datas e celebraranse conxuntamente o vindeiro 1 de febreiro no no Palacio de Congresos de Santiago de Compostela. Será polo tanto o gran punto de encontro e festa do do sector tecnolóxico galego. Os premios Eganet, que un ano máis entrega a asociación de empresas galegas que desenvolven software e ou servizos TIC, teñen o obxectivo de servir de plataforma de lanzamento para os proxectos realizados total ou parcialmente por empresas galegas no campo das tecnoloxías da información e as comunicacións. Conta con cinco categorías: Premio Proxecto Colaborativo Empresarial TIC, Premio Emprendedor TIC, Premio Aplicación Software, Premio Comunicación Dixital e Premio Negocio Online. Os galardós chegan á súa oitava edición. Pola súa banda, a LaconNetwork non pechou aínda o seu programa pero xa anuncia que contará coa participación dun representante de Google, un fundador dunha incubadora e un CEO de prestixio. Nesta ocasión as empresas e os profesionais das TIC en Galicia terán o protagonismo e como din na presentación da edición 2013: "queremos traer a corner o mellor que poidamos liar, pero esta vez, tamén queremos que se vexa o que se está facendo aquí. Sempre falamos de que para que creza unha grande árbore, éste necesita un bosque que o acubille. Xa cremos que "as árbores", comezan a ser "bosque" … e queremos que se vexa". Haberá tamén presentación de iniciativas de Coworking e de aceleradoras nacidas en Galicia. E o evento contará coa participacion do gañador do premio Emprendedor XXI Galicia de 2012, Roi Correa. Os e as interesadas en asistir deberán confirmar a súa participación no LaconNetwork inscribíndose a través da súa web e pagando os 21 euros que dan dereito ao xantar.


Summary: A Secretaría das Mulleres da CIG impulsou unha campaña contra as discriminacións por razón de xénero no mundo do traballo. A primeira das mobilizacións será en Citroën.

A Secretaría das Mulleres da CIG ten en marcha unha campaña baixo o lema "Xa é hora de avanzar nos nosos dereitos" coa que se pretende visibilizar, denunciar, sensibilizar e combater as discriminacións que sofren as mulleres, polo feito de o seren, no mundo do traballo. "O obxectivo é sacar á luz a situación de desigualdade que sufrimos as mulleres, exemplificando con casos concretos (convenio colectivo, plan de igualdade, situación concreta na empresa ou sector…) en que consiste a discriminación e como lle dar resposta", explicou Margarida Corral, do sindicato nacionalista. Citroën: A primeira das mobilizacións será este día 11 na factoría viguesa para denunciar a vulneración de dereitos fundamentais após a imposición do "acordo sobre sistemas de organización en casos de redución de xornada" que limita o exercicio dos dereitos de conciliación do seu persoal. Corral denuncia que "esta multinacional non só obriga o seu persoal a acollerse a unha redución de xornada, coa merma salarial que isto supón, para poder conciliar, imposibilitando unha concreción da xornada laboral flexíbel, senón que impide o dereito das traballadoras e traballadores a poder decidir a concreción horaria da súa xornada". Unisono: esta empresa do sector de centros de chamadas foi denunciada por denegar solicitudes de redución de xornada por garda legal, concretadas de segunda a sexta feira, pese a ofertar un posto de traballo neste horario. Froiz: "Se tes quenda partida e solicitas reducir a tarde non cha aceptan e mándanche comezar a rotar en quendas semanas de maña e tarde. Ao cumprir as crianzas os 8 anos de idade chaman de Relacións Humanas para que fagan una renovación da redución (que agora é extensiva aos 12 anos) que aproveitan para modificar os horarios, especialmente nos casos en que as persoas teñan quenda única de mañá ou non traballen os sábados. Mesmo tivemos varias denegacións de remate do goce de redución de xornada, alegando que non tiñan necesidade de máis horas de contratación nesa tenda". Inditex: denega de xeito arbitrario a meirande parte das solicitudes de concrecións horarias das reducións de xornada e non aplica as medidas de flexibilización horaria da xornada sen reducila. Pescanova: aquelas persoas con contrato a tempo parcial ligado a unha flexibilidade horaria en termos absolutos (días/horas 365 mañá, tarde, e noite) a empresa négalle o dereito á concreción horaria ao persoal con crianzas menores de 12 anos, empregando o argumento de que só se pode concretar o horario se hai redución de xornada. Cuestión que está nos tribunais pendente de resolver e da que a CIG se fará eco durante a negociación do seu plan de igualdade. Grupo Norte: as traballadoras veñen mobilizándose nas últimas semanas en demanda de igual traballo, igual salario. Unha denuncia que se manterá nas vindeiras semanas, xa que non é o único caso de discriminación salarial por razón de sexo, vinculada á clasificación profesional, salienta a CIG. Administración pública. Desigualdade e discriminación non só se dan só nas empresas privadas, senón tamén nas administracións públicas. Eis casos como o do Sergas, que segue a aplicar a lexislación anterior e só aceptan reducións de un terzo ou de media xornada. . "É moi común a denegación das reducións de xornada nos PAC ao coincidir varias persoas con crianzas a cargo. Alén diso, nos meses de verán auméntanlle a xornada xusto cando solicitaban reducir", afirmou. Do mesmo xeito asegurou que o Consorcio denega sistematicamente a concreción horaria das reducións de xornada, impide a flexibilización sen concreción e mesmo as permutas para o persoal interesado en cambiar de lugar de traballo con crianzas a cargo.


Summary: O candidato do BNG á Presidencia da Xunta formalizou onte a súa reununcia como deputado no Congreso, despois de ter defendido 734 iniciativas parlamenteres. O seu escano será asumido por Rosana Pérez. Jorquera pronunciou a pasada terza a súa derradeira intervención no Parlamento español reivindicando a política ao servizo do pobo.

Francisco Jorquera renunciou onte ao seu escano no Congreso para se centrar na campaña do 21-O. A pasada terceira feira pronunciaba a súa derradeira --como el mesmo dixo literalmente-- intervención no Parlamento español. Na súa alocución, que puña fin a máis de 7 anos nas Cortes do estado representando o BNG --primeiro no Senado e desde 2008 no Congreso--, Jorquera declarou cunha emoción que describiu como "paradóxica nun soberanista" que fora unha honra "ter a oportunidade de falar desde a mesma tribuna en que o fixeron destacados galeguistas como Castelao, Suárez Picallo, Otero Pedrayo ou Antón Vilar Ponte". Reivindicación da política ao servizo do pobo Malia as evidentes diverxencias entre as posicións defendidas ao longo destes anos polo nacionalista como portavoz parlamentar, Jorquera aproveitou os seus últimos minutos na palestra do Congreso para reivindicar a política. "Fronte a imaxe que moitas veces se proxecta do Parlamento, aquí convivín con deputad@s honest@s, traballador@s e riguros@s". Porén, formulou algunhas críticas a respecto do funcionamento da cámara afirmando a súa preocupación "pola perda de vitalidade política e democrática desta". "Moitas das decisións fundamentais para o futuro da sociedade non se substancian neste ámbito, moitos dos problemas que afectan á vida diaria dos pobos e da cidadanía non teñen reflexo nas prioridades da axenda parlamentar", denunciou. Asemade, defendeu a necesidade dunha democracia real, máis participativa, que segundo Jorquera pasa pola revitalización dos parlamentos, para os converter en "auténtica expresión da vontade popular". Agradecementos por un "traballo de equipo" e ovación de toda a cámara O até onte portavoz do BNG no Congreso tivo palabras de agradecemento para a súa equipa. "Tocoume poñer voz en nome do BNG un traballo de equipo" lembrou. Na tribuna de convidad@s estaban presentes moit@s d@s súas e seus colaborador@s. Jorquera concluíu a súa intervención cun "até sempre, moitas grazas", tras o que recibiu a ovación de todo o arco parlamentar durante algo máis dun minuto. Ademais, o Presidente do Congreso, Jesús Posada, dirixiuse ao deputado nacionalista para lle expresar en nome todos os grupos "a enorme satisfacción" por teren compartido cámara con el. "Pode vostede sentirse orgulloso do labor realizado" aseguroulle Posada. Unha intensa acción parlamentar en defensa do pobo galego A súa saída do Congreso para se centrar nas eleccións do 21-O en que é candidato á presidencia da Xunta polo BNG, pon punto e final a unha traxectoria marcada por unha intensa acción parlamentar. 734. Ese é o número de iniciativas parlamentares asinadas desde 2008 por Francisco Jorquera como deputado. Cifra que lle fixo merecedor, canda a tamén deputada nacionalista Olaia Fernández Davila, do recoñecemento ao BNG como un dos grupos parlamentares con maior actividade, malia non contar con grupo propio e ser un deputado e unha deputada. 66 preguntas orais, 644 preguntas escritas, 22 solicitudes de informes e 2 propostas de comisión ou ponencia, constitúen a bagaxe parlamentar de Jorquera en Madrid, centrada na defensa dos intereses de Galiza e nomeadamente das clases populares. As principais iniciativas do BNG no Congreso As principais iniciativas parlamentares do BNG desde que Francisco Jorquera Caselas asumises en 2008 a portavocía nacionalista no Congreso, centráronse na defensa dos sectores produtivos galegos (leite, pesca, enerxía, conserva ou construción naval). En materia económica o Bloque apostou por unha saída social á crise, en coordenadas moi diferentes ás propostas polos gobernos de Zapatero e Rajoy, opoñéndose á todos os seus paquetes de recortes e formulando propostas alternativas (apoio a PEMEs, reforma fiscal, salario social para desempregad@s de longa duración). Tamén foi significada a defensa do aforro galego contra o proceso de centralización e bancarización das caixas. Jorquera manifestouse rotundamente contrario á reforma da Constitución, pactada entre PP-PSOE para garantiren o pagamento da débeda coa banca privada transnacional. No eido social e do traballo, o BNG opúxose frontalmente ás reformas laborais aprobadas por Zapatero e Rajoy, así como á reforma das pensións que supuxo o seu empobrecemento e o atraso na idade de xubilación. @s nacionalistas fixeron tamén numerosas propostas co fin de aminorar os efectos sociais da crise, entre as que destaca a demanda da dación en pagamento das hipotecas para evitar os desafiuzamentos. En relación ás políticas de igualdade, o BNG votou a prol da lei de interrupción voluntaria do embarazo, hoxe ameazada polo Partido Popular. A defensa dun maior autogoberno para Galiza foi unha constante da acción parlamentar do Bloque en Madrid, defensa que se substanciou na solicitude de transferencia das competencias en materia de tráfico ou na proposición de eliminación das deputacións provinciais. En materia de política internacional o discurso da fronte nacionalista estivo marcado por un forte compromiso en chave antimperialista, reclamando reiteradamente o regreso das tropas de Afganistán, opoñéndose a intervencións militares como a de Libia e procurando axuda a pobos oprimidos como Palestina ou o Sáhara. Engádense tamén iniciativas que pretendían favorecer o desenvolvemento de infraestruturas do país, cunha teimuda reivindicación da mellora dos camiños de ferro e do tren de proximidade para Galiza. Ademais da oposición ao desenvolvemento nuclear ou á denominada Lei Sinde, ambas as dúas cuestións incluídas na denominada Lei de economía sostíbel aprobada por Zapatero.


Summary: O equipo galego gaña 3-1 ao Cádiz nun partido no que aproveitou a estratexia cando o campo estaba enchoupado e no que controlou o rival ao mellorar o terreo. O gol a última hora dos andaluces deixa aínda aberta unha eliminatoria que mereceu sentenciar.

Nin a chuvia pode con este Lugo. O conxunto dirixido por Quique Setién goleou (3-1) o Cádiz e colleu unha importante vantaxe de cara á volta, poñendo un pé na Segunda División. Queda a un paso do soño o equipo branquivermello, que superou todas as adversidades, incluída a dun campo enchoupado na primeira parte pola auga que caeu durante todo o día e que para nada lle viña ben ao seu habitual xogo combinativo. Só o gol a falta de dez minutos dos andaluces ponlle algo de emoción a unha eliminatoria que está moi encarrilada. Cando non podes usar as túas armas hai que optar pola máis axeitadas en cada momento. Aí é onde se ve tamén o traballado que está un equipo. Consciente da dificultade de facer circular o balón nun Anxo Carro enlamado, o Lugo aproveitou dúas xogadas a balón parado para adiantarse no marcador. Na primeira, foi o coruñés Pita quen aproveitou o rexeite do porteiro a unha cabezada. Na segunda, tocoulle a Belencoso poñer o 2-0 que colocaba no marcador unha vantaxe ideal para a volta. Consciente da dificultade de facer o seu xogo, o Lugo aproveitou a estratexia e o balón parado para dominar o Cádiz Soubo aguantar o Lugo os ataques dun Cádiz inofensivo, tan sorprendido polo estado do campo como polo bo facer dun equipo que non debería ser o máis beneficiado pola lameira. Pero si o foi, porque soubo esforzarse e meterlle toda a ilusión do mundo Contaxiado polo excelente ambiente dun estadio cheo, os branquivermellos foron mellorando tamén a medida que o campo recuperaba algo. A canto máis podían combinar os galegos, mellor controlaban o encontro, axudados tamén por un gran Pita, que volveu -e notouse- tras a súa ausencia nos últimos partidos. O gol do Cádiz a dez minutos do final frea a euforia, pero non a ledicia por un resultado moi bo para a volta Pero o Cádiz non dixera a última palabra. Recuperáronse os andaluces e comezaron a acosar a meta de Escalona, pero foi aí cando o Lugo volveu dar un paso adiante, demostrando a súa superioridade. Quero pelexou un balón na área pequena e aproveitouse dos erros da defensa amarela para colocar un 3-0 que parecía definitiva. Ao final, igual que ante o Baleares, un tanto a última hora do amarelo freou algo a euforia, pero non a ledicia por un resultado que calquera afeccionado asinaría antes do comezo. Os amarelos, desquiciados co árbitro ao final, saben do difícil que o teñen. Queda o Lugo a un só paso. Vinte anos despois pode regresar á Segunda División e defender como Galicia merece o lugar que Deportivo e Celta deixaron na categoría de prata. Terá que defender unha boa renda pero nun campo de Primeira e cunha afección ao nivel das mellores do Estado. Será o máis perigoso. No resto, os de Setién xa demostraron que poden con todo. Con rivais históricos, coa treboada e cun campo enchoupado. Xa queda menos.


Summary: O comité de empresa asegura que a aplicación da medida que afecta a 280 condutoras e condutores é unha "chapuza exaxerada".

A representación sindical do cadro de persoal de Vitrasa, empresa concesionaria do servizo de transporte urbano do Concello de Vigo, decidiu impugnar o expediente de regulación temporal de emprego (ERTE) que se lle presentou e remitiulle un informe desfavorábel do mesmo á delegación provincial da Consellaría de Emprego. A medida afecta a 280 condutoras e condutores e, segundo o comité de empresa de Vitrasa, incumpre a lexislación. Sinalan que non está xustificado o procedemento de forza maior que lles impide negociar. Por este motivo o comité solicitou constituír unha comisión negociadora para acordar os termos do ERTE. O presidente do comité, Imanol Arnoso da CIG, asegura que a solicitude "en ningún momento foi contestada pola dirección". Desde o comité informan que Vitrasa asegura que o concello dera instrucións o día 15 de marzo de reducir o servizo en 50%, cuestión que desminte a representación sindical. Tamén sinalan que a empresa non lles facilitou un calendario co persoal e cos servizos que se ían a realizar durante a vixencia do ERTE. Por último, o presidente do comité de empresa cualifica de "chapuza esaxerada" a maneira que ten a empresa de aplicar desta medida. "Traballas un día, e vas outro de ERTE para logo estar unha semana de ERTE, e volver traballar un día e outro non", asegura Arnoso. Para o comité d empresa o lóxico sería aplicalo todo seguido.


Summary: Penso que o BNG como alternativa política e como referente electoral da esquerda galega esta amortizado hai tempo. Que ademais o 15M non só veu certificar a desafección da cidadanía pola política institucionalizada e polos partidos como interfaces, nomeadamente os de esquerda, senón que posibilitou a visibilización da idea que era posible construír novos espazos políticos e que ademais o armazón político-institucional saído da transición estaba esgotado.

Non tiven ocasión de vivir o proceso de Riazor'82. Un ano antes xa marchara -en realidade convidaranme a saír- daquel club privado chamado ERGA. Decidín deixar de ser súbdito e adquirir a condición de cidadá a sabendas que a franxa de pensamento autónomo xera algún que outro inconveniente e mesmo, en xente pasional coma min, máis de unha metida de zoca que a xente de ben te perdoa e a outra anota na folla de penais. Así que non estou disposto, por nada do mundo, a perderme este novo proceso constituínte da alternativa galega'12. O pasado 12 de febreiro tiven a ocasión e a honra de asistir a asemblea aberta do Encontro Irmandiño. Non podo dicir coma Henrique Tello que dá gusto estar nun sitio onde se saúda todo o mundo pero é comprensible, despois de moitos anos o cancro do sectarismo tamén ten as súas pequenas metástases que teremos que ir curando, e como dicía o propio Tello sen facer moito caso dos comentarios das novas electrónicas. Ao fin e ao cabo un acaba asumindo que a diferenza de Alfredo Rubalcaba e algún outro, un é un menxevique e mesmo un menxevique dos menxeviques. No ambiente excitante e ilusiónante do encontro do pazo de congresos de Compostela había un algo de congreso constituínte, ao igual que o haberá de seguro o 25 de febreiro, o 11 de marzo e o 17 de marzo. Pero equivocariámonos se nos autocompraceramos cos centos de persoas que se arrexuntan arredor desta citas. Temos que ir máis aló. Son dos que penso que o BNG como alternativa política e como referente electoral da esquerda galega esta amortizado hai tempo. Que ademais o 15M non só veu certificar a desafección da cidadanía pola política institucionalizada e polos partidos como interfaces, nomeadamente os de esquerda, senón que posibilitou a visibilización da idea que era posible construír novos espazos políticos e que ademais o armazón político-institucional saído da transición estaba esgotado. No caso de Galicia o estatuto, a súa imposibilidade de renovación, e a estrutura de partidos herdada do fraguismo saltou polos aires. Así que todo parecía indicar hai algún tempo que era o momento e había masa crítica suficiente para encetar unha nova singradura. Sendo isto verdade, non é menos certo que na teoría política sobre movementos sociais e transformadores, analizase que para que o cambio se produza necesítanse factores políticos (oportunidades políticas), necesítanse novas ferramentas (estruturas de mobilización) pero igual de necesario son os marcos identificativos (procesos enmarcadores). Nese senso o traballo realizado por Encontro Irmandiño, + Galiza e outros sectores renovadores do nacionalismo previo a XIII asemblea do BNG non son so plausibles senón foron necesarios para que a xente se encontrara, se recoñecera e se identificara cun construtor alternativo ao dominante no nacionalismo. Así pois, como hai un antes e un despois do 15–M en canto á percepción que a cidadanía ten da política, existe un antes e un despois do 29 de xaneiro en tanto en canto se crean as condicións políticas, instrumentais e identificativas para a construción dun novo referente, todo elo ademais reforzado por un liderado moral e ético que ten, nestas complexas circunstancias, estado á altura con xenerosidade e valentía. Pero equivocaríanse os dirixentes de +Galiza ou de Encontro Irmandiño, de Esquerda Nacionalista ou do PNG, se pensarán que a reconstrución dun espazo estaría feita pola reunificación fora dos seus respectivos seguidores. Convén ir máis aló. - Construír un novo espazo nacional (nacionalista no político) que permita incorporar persoas que senten o país, o defenden e o sitúan no centro da súa intervención política e social máis aló das definicións formais. - Construír un espazo plural e flexible. Amplo pero lonxe dos partidos clásicos convertidos en prolongacións das institucións e combinativo fuxindo do frontismo entendido coma partido guía e grupos satélites ou da mesa de partidos para arrepañar cotas de poder interno. - Introducir na axenda os elementos de contradición política do século XXI, tanto no que son as novas correntes da esquerda global que sitúan como centro a sustentabilidade ecolóxica e a xustiza social global, nunha versión nova do socialismo lonxe do corporativismo ou do desarrollismo da etapa anterior e os elementos de radicalidade democrática e loita contra a corrupción política que introduciron os novisimos movementos sociais. E todo iso sen renunciar as luces do pasado pero sinalando con forza as sombras da etapa anterior. Tempos de crise, tempos de transición, tempos non que os referentes petrificados caen e xorden novos espazos máis líquidos en construción. Esa é a tarefa de agiornamento tal como a foron realizando nos últimos anos o altermundismo e os movementos sociais máis avanzados. De xeito unitario pero sen esquecer que a unidade sen renovación ademais de pura melancolía leva a parálise e a autodestrución por inanición. Recordando como dicía Rosalía de Castro que "a quen se muda, deus o axuda".


Summary: O BNG presenta a súa candidatura como a da "cidadanía que se rebela" e Paulo Carlos López imponse nas primarias de Compromiso. Mentres, Feijóo carga contra todas as demais forzas políticas e sentencia que os seus programas carecen de "importancia".

Galicia está en precampaña. Haberá quen viva cunha mestura de indiferencia e preguiza a mera idea de volver iniciar unha espiral de convocatorias electorais, pero o certo é que xa está aí. Unha vez rematado o 2013, un dos estraños anos sen elección ningunha, o 2014 comezou coas formacións políticas a quecer motores para as eleccións europeas, as que menor paixón espertan na cidadanía malia ser cada vez máis transcendentais. Nesta liña, este sábado foi unha xornada de precampaña no país, aínda que aínda non se coñecen todos os carteis electorais das principais forzas políticas. Presentar oficialmente as súas candidaturas foi, precisamente, o que fixeron BNG e Compromiso por Galicia. No caso do Bloque, cuxos integrantes da lista electoral eran xa coñecidos, a presentación oficial prodúcese tras o peche dos derradeiros flocos da coalición Os pobos deciden, que a formación frontista encabeza xunto a Bildu. Ana Miranda, cabeza de cartel dos nacionalistas, presenta a lista como a "candidatura da cidadanía" e, ademais, como a "candidatura da Galiza viva e combativa, que non se resigna e que loita polo seu". Miranda afirma que a candidatura do BNG é a da "Galiza que se rebela" SOS Sanidade Pública, o naval, as persoas estafadas polas preferentes ou o mundo da cultura son alǵuns dos sectores representados na aposta dun BNG que, en verbas de Miranda, volve "asumir o compromiso de ser o escano galego en Europa, porque nestes cinco anos foi o BNG quen puxo na axenda política da Eurocámara os temas e os problemas do país". "Confío en poder contar co apoio dos galegos e galegas que se rebelan, que loitan polo seu futuro" e "non queren que outros decidan por nós", di. Paulo Carlos López encabezará a lista de CxG Pouco despois de que isto acontecese en Compostela, en Ourense CxG culminaba o seu proceso de primarias, no que se impuxo o xornalista e politólogo Paulo Carlos López por un 47,9% dos votos. López representará o partido que dirixe Xoán Bascuas dentro da Coalición por Europa, que a formación comparte con CiU, PNV e Coalición Canaria e que se pechará nun acto público o vindeiro 28 de abril en Madrid. "CxG -di López- sementou unha nova forma de facer política, unha nova forma de elixir os candidatos que implica un empoderamento da sociedade fronte aos aparellos dos partidos". Agora, di, correspóndelle encabezar a "campaña da ilusión e da forza". Feijóo carga contra todos Nunha xornada na que tamén o PSdeG celebraba acto político en Compostela e múltiples representantes de Anova e Esquerda Unida participaban no remate das Marchas da Dignidade en Madrid, o presidente da Xunta e líder do PP en Galicia, Alberto Núñez Feijóo, aproveitou a celebración da xunta directiva do seu partido para disparar dialecticamente contra todas as demais formacións. Aínda que o PP non ten candidato polo momento e nin sequera é coñecido se haberá representación galega de relevancia na súa lista, Feijóo xa asegura que "cando na UE haxa algo que decidir que nos afecte, a nosa terra vai ter moito que dicir". O líder da dereita enxalza a Carmen Fraga e Millán Mon e sentencia que os programas das demais forzas carecen de "importancia" Malia ao seu discretísimo labor na Eurocámara á hora de presentar iniciativas, as cales estiveron relacionadas con Galicia en contadas ocasións, o titular da Xunta "recoñece o labor" dos que foron os seus eurodeputados ata agora, Carmen Fraga e Francisco Millán Mon, e contrapúxoo co das demais forzas políticas. Os populares, asegura, "levan as últimas semanas elaborando un programa que fala exclusivamente de Galicia" e "outros" optaron por "ter ben asegurado o reparto de cargos", sentencia. Segundo a persoal análise do líder da dereita os programas das demais organizacións carecen de "importancia", e liquídaos asegurando que "o BNG vai aplicar o de Bildu", Anova "vai aplicar o de Esquerda Unida" e, no caso do PSdeG, "xa se sabe o que duran as propostas socialistas". Todo isto, di, será o que defenda o PP nunha campaña que estará dedicada a Adolfo Suárez, a quen define como "presidente crave na Transición española".


Summary: AGA calcula que xa hai 100 mil niños de avespa asiática, que segue a estenderse por Galicia. A entidade desenvolveu unha trampa eléctrica -alimentada con placas solares- para loitar contra ela e ofrece instrucións para que as persoas interesadas a constrúan nas súas casas. Falamos co seu voceiro, Xesús Asorey

A avespa velutina segue a estenderse por Galicia. A Asociación Galega de Apicultura (AGA) calcula que en todo o país hai xa cen mil niños desta especie invasora, unha cifra produto de estimacións conservadoras, pero que -alertan- podería ser maior. A cantidade real, indican, coñecerase este outono, coa caída das follas das árbores. En calquera caso, a praga continúa e comeza a notarse en todo o territorio, tamén nas cidades. "A praga está moito máis estendida que o ano pasado e chegou a moitos concellos onde aínda non chegara, sobre todo ao medio urbano e periurbano", explica Xesús Asorey, voceiro de AGA. "Ao comezo afectaba sobre todo ás zonas rurais, a lugares onde había ríos ou auga, pero agora chegou de forma moi importante ás cidades", engade. "Este ano é unha praga o que hai en Santiago, onde xa case non se ve outro insecto que non sexan as velutinas, tanto nas flores dos parques, nas froitas da Praza de Abastos ou nos contedores de lixo", comenta. Asorey subliña que "isto é debido ao grao de abandono que hai no campo; as avespas atopan xa máis alimento no medio urbano que no medio rural. O seu alimento favorito son as abellas, pero cando non hai válelles a carne ou o peixe". Asorey destaca tamén o efecto negativo que a presenza da velutina está tendo para os produtores de froita. "A praga está moito máis estendida que o ano pasado e chegou a moitos concellos onde aínda non chegara, sobre todo ao medio urbano e periurbano" "Aparecen niños por todas partes. Afortunadamente o que atopamos é que os niños son máis pequenos, seguramente porque hai unha superpoboación, e as familias tenden a ser máis pequenas", destaca. Por desgraza, os prexuízos para as abellas son moi importantes, salienta: "moitas colmeas foron completamente liquidadas e só resisten aquelas nas que hai moitas colonias, pero mesmo nestes casos están moi febles, sometidas a estrés e non saen buscar alimento nin auga" AGA reclama unha actuación máis decidida das distintas administracións, máis coordinación e maior concienciación social, "para que se tomen medidas imprescindibles para loitar contra a avespa asiática. A asociación é unha das impulsoras da plataforma Stop Velutina, xunto co Sindicato Labrego Galego e outras 24 entidades. Hai xa moitos meses a plataforma insistiu na importancia de facer un trampeo primaveral "masivo e sobre todo coordinado" para deter o avance da velutina capturando raíñas fundadoras, un traballo que -denuncian- foi insuficiente. "Un niño evitado na primavera son 18.000 exemplares de Velutinas evitadas no verán", subliñan. "É un traballo fundamental, pero o que se fixo non foi suficiente", comenta Asorey. "O ano pasado Medio Rural facilitounos unhas 4.000 trampas, pero non foron para nada suficientes", di. "Esta loita preventiva debe ser masiva e organizada, non pode ser que sexamos unicamente os apicultores os que a levemos a cabo", engade. Trampas eléctricas "É unha praga o que hai en Santiago, onde xa case non se ve outro insecto que non sexan as velutinas, tanto nas flores dos parques, nas froitas da Praza de Abastos ou nos contedores de lixo" Dende hai uns días AGA pon a disposición dos socios e socias as instrucións necesarias para elaborar unha trampa eléctrica para defender as súas colmeas dos ataques desta especie invasora. Trátase dunha técnica que xa probou en China, de onde procede esta avespa, e tamén en Francia. A guía acompáñase referencias web para a fabricación, tamén caseira, dun sistema de alimentación baseado en placas solares (un sistema de alimentación fabricado por Miguel Ángel Meizoso Maroño, autor do sitio web onde explica como construír o alimentador, de licenza libre). "Pretendemos ofrecer un sistema eficaz de protección dos apiarios e baseado nun' Faino ti mesm@' que abarate custos e sexa accesible a todos", sinalan. "As probas feitas ata o momento permiten ser optimistas pois parece que esta trampa ademais de protexer o ratio entre as colmeas, ten efecto disuasorio sobre as Velutinas", din. O sistema é resultado do traballo dun grupo de investigación formado por distintos expertos na materia e que actualmente segue recibindo melloras de abelleiros e abelleiras. "Ante a falta dunha actuación decidida por parte das Administracións, AGA chegou á conclusión de que debemos traballar nestes métodos caseiros xa que a nosa táboa reivindicativa non é atendida como é debido e o problema vai a máis cada día", sinalan. Marcha pola cornixa cantábrica "Ante a falta dunha actuación decidida por parte das Administracións, AGA chegou á conclusión de que debemos traballar nestes métodos caseiros" AGA organizará do 19 ao 23 de outubro a Marcha Stop Velutina, unha marcha reinvindicativa que percorrerá en tren a Cornixa Cantábrica atravesando as comunidades máis afectadas. Durante a marcha faranse actos informativos coa poboación e colectivos locais e unha gran concentración abelleira en Torrelavega, coincidindo coa Feira Nacional Apícola. O medio de transporte escollido é o tren, o FEVE, "que une estas comunidades de igual xeito que están unidas agora pola loita contra a Vespa velutina". A viaxe partirá dende Ferrol e pasará por Luarca, Torrelavega e Bilbao. "Esta praga vai a toda velocidade, vai nun bólido e as institucións van detrás nun carro de vacas. Estamos perdendo claramente a batalla e non sei como vai rematar isto" "Queremos concienciar a sociedade. Esta praga é un atentado á biodiversidade, un problema que afecta a todo o mundo. Sobre todo agora que están chegando de forma masiva a zonas moi poboadas. Isto non quere dicir que sexan agresivas fóra dos seus niños; se non te metes con elas, elas non atacan porque si. Pero si que poden provocar accidentes", destaca Asorey. "Queremos chamar a atención das autoridades. As administracións deben poñerse en serio a traballar contra esta praga. Esta praga vai a toda velocidade, vai nun bólido e as institucións van detrás nun carro de vacas. Estamos perdendo claramente a batalla e non sei como vai rematar isto", conclúe. Coordinación e axudas A Plataforma STOP Velutina considera esta situación "non só como un problema de Medio Rural, senón que tamén ten unha grande dimensión medio ambiental" A Plataforma STOP Velutina considera esta situación "non só como un problema de Medio Rural, senón que tamén ten unha grande dimensión medio ambiental". "É necesario que as Administracións con competencia medio ambiental asuman as súas obrigas na problemática da Vespa velutina, constitúe unha especie exótica invasora e estas son competencia de Medio Ambiente, tanto a nivel autonómico como estatal", di. A Asociación Galega de Apicultura leva tamén moito tempo reivindicando a necesidade de que exista "un organismo único que xestione a problemática da Velutina" pois "a existencia de tres consellerías ocupándose do tema non parece o mellor xeito de coordinar". Si existe unha Comisión de Seguimento na que participan as tres consellerías e a FEGAMP. A AGA solicitou estar presente para achegar o seu "coñecemento de campo" sobre a velutina e sobre as propias abellas; ademais, sinala que os documentos aprobados polo Ministerio sobre a xestión desta problemática falan da necesidade de contar co sector asociativo apícola para que empreste asesoramento. Porén, de momento a Xunta non accedeu a permitir a participación do sector. Os apicultores piden a posta e marcha de axudas económicas para paliar perdas, unha liña de subvencións que teña en conta "non só a reposición dos enxames perdidos senón tamén o lucro cesante derivado da perda da colleita de mel Os apicultores piden a posta e marcha de axudas económicas para paliar perdas, unha liña de subvencións que teña en conta "non só a reposición dos enxames perdidos senón tamén o lucro cesante derivado da perda da colleita de mel e outros custos asociados á velutina, como tarefas de transporte de colmeas, sobrealimentación, limpeza, etc.", sinalan. "A inactividade da administración neste sentido fainos pensar que serán os apicultores e apicultoras quen soporten todo o dano que a Velutina fai sobre as abellas e sobre o sector do mel en Galicia", denuncia a asociación. Manual para a construción dunha trampa eléctrica (.pdf)


Summary: Cando a policía rodea o apartamento de Ferrol no que está naqueles días, Moncho Reboiras atópase no interior con outras dúas persoas, militantes nacionalistas na clandestinidade coma el. Corenta anos despois do seu asasinato, Elvira Souto e Lois Ríos lémbranos aqueles días e debúxannos o retrato dunha das figuras do nacionalismo galego, asasinado o 12 de agosto de 1975.

-Cando teñen o primeiro contacto con Moncho Reboiras? Lois Ríos: As miñas primeiras lembranzas son de cando estaba en Vigo. Moncho acababa de rematar Enxeñería e despregaba unha intensa actividade de carácter cultural. En colaboración cos cregos progresistas traballaba desde a asociación cultural nun tempo en que todo estaba moi controlado. Tamén facía un labor de proselitismo importante. Estamos a falar dos anos 72 ou 73. Nese momento eu traballaba nunha empresa en Vigo e a partir do contacto con el intégrome na organización, primeiro colaborando, e mesmo aproveitamos a infraestrutura do meu traballo cunhas chaves que consigo para facer octavillas e o propio xornal. Daquela eramos moi novos. Elvira Souto: No meu caso, eu estaba na Coruña e o Moncho mandouno o partido como responsábel de célula. Pouco despois pasei á clandestinidade e debín de estar ano e pico, até o 75. El traballaba nunha contrata de Telefónica, Intelsa paréceme lembrar, e tiña unha forte actividade sindical, participando na creación do sindicalismo galego xunto con Manuel Mera e outras persoas. Moncho Reboiras era un militante de manual, gran compañeiro, amable, sen intereses egoístas, moi xeneroso... L.R.: Lémbrome del como unha persoa nada dogmática, moi flexíbel, dialogante, que sempre buscaba alternativas, solucións. Era moi imaxinativo e moi comprometido mais sempre cos pés na terra. -Que papel tiña entón como ideólogo, na creación doutrinaria dun nacionalismo que se estaba a organizar? L.R.: Moncho era unha persoa con estudos, que lía moito e sabía de literatura e demais mais ten unha idea clara que é fundamental: organizar o movemento obreiro. Se algo había na altura eran intelectuais e o que facía falta era desenvolver as estruturas populares. Era moi instruído mais non facía ostentación diso. É fundamental, por exemplo, no achegamento da xente da Organización Obreira e de Galiza Socialista porque ven nel un traballador máis. Non é un estudante ao uso. A súa familia tiña un bar en Teis e el entra de novo no mundo do traballo, en Barreras, en Álvarez. Significa a ruptura co piñeirismo, co intelectualismo. Non casa coa imaxe do intelectual senón do traballador e iso foi decisivo. E.S.: Tiña diferente procedencia e tamén outro comportamento. Non formaba parte do sector de profesionais e intelectuais, tanto por orixe como por adscrición. O nacionalismo vivía desvinculado do mundo das fábricas e iso muda coas folgas de 1972. A xente de Organización Obreira, a combativa escisión de Comisións Obreiras e as xuventudes do PC, teñen contacto co nacionalismo a través de de Reboiras, mais despois, cando o contacto pasa a Ferrín ou Pepiño prodúcese un afastamento, o que foi unha grande perda para o nacionalismo. Este grupo de obreiros manuais, moi curtidos na loita vían en Moncho un deles. Malia ser un individuo con formación académica, identifícase coa loita obreira. L.R.: Ten unha idea moi clara, o que fai falta é ter movementos organizados. Os individuos teñen que estar en función das organizacións e as organizacións dun obxectivo claro que era acadar a democracia e unha Galiza ceibe e popular, nun programa moi básico. Moncho colaborou moito en todas as publicacións, revistas culturais, follas informativas, no Terra e Tempo... o seu é un papel determinante. Unha persoa tan nova non ten tempo de escribir mais impulsou cantidade de iniciativas. Sempre estabamos facendo cousas, coa vietnamita. Sempre o lembro traballando. O seu papel na creación de voceiros foi fundamental, tiña claro que había que levar as ideas fóra. É, poño por caso, o impulsor do primeiro xornal clandestino obreiro, Xerme. (A entrevista completa está publicada nas páxinas 8-9-10 do número 157 do semanario Sermos Galiza, ao dispor nos quiosques e tamén na nosa loxa en formato dixital)


Summary: Comisións Obreiras convoca unha concentración contra os despedimentos na ong Médicos Sen Fronteiras esta semana en Santiago de Compostela. O sindicato rexeita os despedimentos na entidade, baseados na execución dunha cláusula contractual que coida abusiva e que está denunciada perante a xustiza.

A cláusula na que se basean os despedimentos previstos denunciados por Comisións Obreiras prevé o despedimento disciplinario das traballadoras e traballadores que se dedican á captación de novos socios cando non alcancen un número mínimo. Representantes de CCOO declaran que o feito de que até 80% das traballadoras e traballadores sexan incapaces de lograr o obxectivo é "proba abonda de que se trata dun precepto abusivo". Ademais, dende o sindicato denuncian outras irregularidades relacionadas con cambios de contrato, presións, exposición a agresións físicas, verbais e sexuais, horas de traballo a maiores ou o feito de camuflar o traballo como voluntariado. O encontro está convocado para esta cuarta feira 30 de agosto ás 20:00 h fronte á sede da oenegué (rúa do Vilar, nº 11) en Santiago de Compostela. Durante este verán, o sindicato leva convocadas xa outras accións contra os movementos de MSF en defensa dos dereitos dos traballadores.


Summary: O empobrecemento e a guerra que se vive en moitos países castiga dobremente a infancia. As nenas especialmente sófrena en forma de abusos sexuais. O matrimonio infantil é unha fuxida desesperada para algunhas familias. Porén, moitas menores caen nunha prisión que acaba coas súas vidas. Esta segunda feira marcouse o seu día.

Máis de 22.000 meniñas morren anualmente durante o embarazo ou o parto despois de seren obrigadas a casar e procrear sen teren alcanzado unha mínima madurez psicolóxica e física. Unha práctica que se continúa a reproducir en todo o mundo, ben avanzado xa o século XXI. Case a metade dos falecementos prodúcense en África Occidental e Central, cunha media de 26 mortes ao día. Esta rexión suma arredor de 9.600 falecementos anuais, e a mortalidade de adolescentes embarazadas é catro veces maior que en calquera outra parte do mundo. No sueste asiático rexistráronse até 2.650 mortes anuais, mentres que en Latinoamérica a cifra de 560. Son datos da organización Save the Children, difundidos esta segunda feira con motivo do Día Internacional da Nena. A correlación entre pobreza económica e matrimonio infantil é evidente. Un problema que a pandemia da Covid-19 veu a agravar: o feche de escolas, a saturación dos servizos sanitarios ou a dependencia dunha economía de rúa en cidades confinadas empuxaron máis familias á pobreza, máis mulleres a seren obxecto de violencia doméstica e máis nenas a casar. Un estudo elaborado en Nixeria pola ONG apunta que está moi estendida na sociedade a idea de que as crianzas nacidas de nais de curta idade son máis sas e intelixentes. Tamén, que as raparigas "reviven" os homes maiores co seu "sangue máis novo". De acordo cos datos recompilados por outra organización, o Comité de Rescate Internacional (IRC), Níxer é o país do mundo coa maior taxa de menores de 18 anos casadas, con arredor de tres de cada catro. E unha de cada cinco adolescentes dá a luz antes desa idade. Por detrás, Centroáfrica, cunha porcentaxe de 68% de menores casadas. Arma de guerra Nestes países, entre os máis pobres do continente e con constantes conflitos bélicos, a violación de nenas e de adolescentes é usada como arma de guerra. Ademais, apenas unha de cada catro meniñas completa a educación primaria (porcentaxe que se duplica no caso dos varóns). Tamén nos países árabes, as nenas son dobremente vítimas das guerras en curso. No Iemen, desde que en 2014 se iniciou o actual conflito, os matrimonios infantís duplicáronse, segundo datos do IRC. Un dos motivos é precisamente fuxir do rapto e explotación sexual. En Siria, apunta un estudo desta ONG creada na década de 1930 polo científico Albert Einstein, máis da metade das raparigas foron casadas por este motivo. Porén, este mesmo informe sinala que dentro do matrimonio unha alta porcentaxe se ve sometida á violencia doméstica. Inger Ashing, dirixente de Save the Children, considera que "o matrimonio infantil é unha das peores e máis letais formas de violencia sexual" contra as menores. "Os partos son o principal causante das mortes de adolescentes porque os seus corpos novos non están aínda preparados para xestar crianzas", salienta, e fai un chamamento aos Gobernos para que prioricen a protección das nenas. Para que se teña presente a discriminación por sexos tamén á hora de dar unha resposta humanitaria á crise pola Covid-19 ─que nos países pobres segue moi presente. As adolescentes do Afganistán seguen á espera de poder regresar ás aulas "Vexo unha valentía nas nenas e mulleres do Afganistán que non vin en ningún outro lugar, porque os medos e as presións son reais e, malia recoñecelos, continúan adiante de todas as maneiras". Son as declaracións de Sam Mort, a responsábel de comunicacións de Unicef neste país, coincidindo co Día Internacional da Nena. Recentemente regresou o curso escolar para os adolescentes varóns, porén as raparigas continúan a esperar unha decisión do novo Goberno ao respecto. Na fin de semana, a canle local 'Tolo News' informaba de que en tres provincias comezara o seu regreso nalgunhas escolas despois de seren segregadas. A ONU declarou o Afganistán durante seis anos consecutivos ─xa antes dos acontecementos deste verán─ o lugar máis letal para a infancia. Arredor de oito millóns de nenas e nenos precisan axuda humanitaria.


Summary: O pacto entre o PP e PSdG-PSOE permitiu a renovación o Valedor do Pobo, Consello de Contas e consello de administración de Radio Televisión de Galicia (CRTVG), sen presenza do resto da oposición, nun pleno tenso no que quedou á vista a oposición do BNG, AGE e Grupo Mixto. Varios deputad@s dos partidos do pacto mostraron a súa disensión rompendo a disciplina nas distintas votacións.

O BNG optou por exercer votos nulos e AGE e o Grupo Mixto por non votar nun proceso no que mesmo nas fileiras do PP e PSdG-PSOE se deixou ver a disensión dalgún dos seus membros xa que, nas repetidas votacións, nunca se chegou aos 58 votos que sumaban nesta sesión da Cámara. O pacto do PP-PSOE foi dos máis cuestionados da lexislatura xa que, por vez primeira, deixase fóra ao resto dos grupos da oposición, nomeadamente no caso do consello de administración da CRTVG que estará formado por Xosé Antón García Ferreiro e Leticia Vilar Pumares a proposta do PsdeG e Luís de Matta, Higinio Meijide Gómez, Ana Peón Piñeiro e Beatriz Adoitar Vázquez as que entrarán no órgano por parte do PP. O acordo entre os dous partidos permitirá o control do consello de administración da CRTVG por parte do bipartidismo até 2020 o que ocasionou as máis encendidas críticas do resto dos grupos da oposición. Membros do grupo do BNG mostraron cartaces nos que se podía ler "Por unha CRTVG pública e independente"". O mesmo acontece co Consello de Contas nos que Ana María Otero e José Antonio Redondo foron elect@s tras seren propostos polo PPdeG e Begoña Villaverde por parte do PSOE. Por vez primeira unha muller convértese en titular do organismo Valedor do Pobo. A catedrática de Filosofía e Dereito da Universidade de Santiago Milagros Otero substituirá no cargo a José Julio Fernández.


Summary: Sanidade ratifica a "exclusión" do Grove do nivel extremo de restricións e a súa inclusión no nivel alto nunha orde publicada no Diario Oficial da Galiza deste 16 de agosto.

Desde a medianoite do pasado sábado, 14 de agosto, O Grove converteuse no único concello da Galiza no nivel máximo de restricións. A decisión adoptada polo Goberno galego daba resposta á recomendación do Comité Clínico e aos datos epidemiolóxicos recollidos no Informe da Dirección Xeral de Saúde Pública do 11 de agosto. Entón, a súa taxa axustada de incidencia a 14 días superaba os 500 casos por 100.000 habitantes a canda Sanxenxo e Viveiro que pasaron directamente ao nivel alto, con cifras moi similares. A decisión, motivou o enfado do Goberno local do Grove, que tachou a resolución de "política" ao mesmo tempo que Sanidade abría a porta a unha mudanza inminente das súas condicións de consolidarse o descenso da incidencia que apuntaba a evolución epidemiolóxica. Descenso da incidencia Esa caída confirmouse. Segundo recolle a orde da Consellaría de Sanidade deste 16 de agosto, a taxa de incidencia axustada do Grove a sete días é de 116,28 casos por cada 100.000 habitantes, e a 14 días é de 315,12 casos, segundo os datos dispoñíbeis o 15 de agosto, o que levou ao Executivo galego a modificar as normas necesarias para baixar a localidade de nivel. A modificación, aclara o texto publicado no DOG desta segunda feira, "non supón un aumento do nivel de restricións que afectan dereitos fundamentais" e a eficacia da orde comezará ás 00 horas deste 17 de agosto. Limitacións na hostalaría Sen ningún concello no nivel máximo de restricións, ningún local de hostalaría se verá na obriga de fechar o seu interior como fixou a Xunta a partir desta medianoite ao desbotar o TSXG a solicitude do Goberno galego de darlle validez ao pasaporte Covid. O alto tribunal non autorizou a medida e iso implica novas limitacións na capacidade de bares, restaurantes e estabelecementos de lecer nocturno nos niveis restantes.


Summary: A coordenadora nacional de EU considera que a votación do domingo pode servir para comezar un cambio no que AGE pasa ser "da xente que nos votou" e non "das organizacións". A escolla de concorrer con IU ás europeas venceu por 11 votos de diferenza.

A coordinadora nacional de Esquerda Unida, Yolanda Díaz, mostrouse satisfeita e parabenizou a Anova por adoptar a decisión de concorrer ás eleccións europeas de maio na candidatura de Izquierda Unida. Malia o axustado da escolla (380 votos a prol de ir con IU, 369 para a segunda opción e 3 a prol de non concorrer), Yolanda Díaz considera que a votación deste domingo pode significar un principio para "mudar as cousas". O secretario de organización de IU confirma un posto entre "os 5 primeiros" para o "candidato do espazo AGE" Unha frase coa que se referiu a que AGE "sexa unha ferramenta ao servizo da xente que a votou" e non das organizacións". Entende, ademais,que a militancia de Anova deu un paso adiante para manter AGE e anunciou que agora toca comezar a elaborar un programa de mínimos para esa cita coas urnas. Postos de saída A coordinadora de EU tamén se referiu á candidatura de IU, para a que EU xa elixira 2 persoas nun proceso de consulta interna, dicindo que "AGE vai ter postos de saída". A pregunta do millón é saber quen será a persoa que ocupará esa praza. O secretario de Organización de Izquierda Unida, Miguel Reneses, confirmou a Europa Press que esta formación aprobará unha proposta de listas --esta fin de semana-- con "ocos" para incorporar posteriormente o "candidato do espazo AGE". Neste sentido garantiu un "posto de saída", entre "os cinco primeiros".


Summary: O paro realizado en Vigo tivo un seguimento total e repetirase este mércores e venres e tamén a semana que vén. O persoal denuncia que o "colapso" actual provoca que moitas mulleres pensen que a Xustiza non as pode axudar.

Os traballadores e traballadoras do Xulgado de Violencia de Xénero de Vigo levaron a cabo este luns a primeira das xornadas de folga parcial (3 horas) convocadas para denunciar a "falta de medios" que padecen, que está a provocar unha "situación insostible" e un "colapso", co adiamento de moitos dos casos. O Xulgado da cidade olívica tramitou neste 2015 ao redor dun milleiro de asuntos, e a metade están sen resolver. O paro repetirase este mércores e venres, e tamén o luns e mércores da semana que vén. "Se a persoa maltratada ten a sensación de que o seu paso polo xulgado non leva a que se executen de maneira inmediata todas as medidas de protección e axuda, esa persoa acabará por non ir ao xulgado, acabará por non denunciar" Como destacaba hai uns días en entrevista con Praza o voceiro de Alternativa na Xustiza - CUT, Pablo Valeiras, "reivindicamos medidas e medios de reforzo para poder sacar adiante os casos urxentes. Se non se saca o traballo, as prexudicadas son as mulleres maltratadas". Para Valeiras, o peor desta situación é que esta situación de colapso está a provocar que moitas das mulleres que denuncian violencia machista acaban por pensar que a Xustiza non as pode axudar: "Se a persoa maltratada ten a sensación de que o seu paso polo xulgado non leva a que se executen de maneira inmediata todas as medidas de protección e axuda, esa persoa, que está xa sometida a ameazas e a unha presión psicolóxica moi forte, acabará por non ir ao xulgado, acabará por non denunciar. Ten a sensación que o proceso nunca vai rematar". No paro levado a cabo este luns, que obrigou o persoal a estender a súa xornada laboral para poder tramitar todos os casos urxentes, denunciouse o "uso electoralista" que a Xunta realiza da loita contra a violencia machista, pois "non amosa interese ningún por rematar con este problema". Sinalouse igualmente a "situación de estrés" que viven os traballadores e traballadoras do Xulgado, con xornadas diarias de 9 ou 10 hora e véndose obrigados e obrigadas a realizar funcións "que non lle corresponden", dende "ofrecer atención psicolóxica, pois non hai ninguén no xulgado de asistencia neste eido, ou quedar cos fillos destas rapazas porque non elas teñen con quen deixalos". O paro repetirase este mércores e venres, e tamén o luns e mércores da semana que vén Os traballadores e traballadoras en folga esixen a incorporación dun novo maxistrado ou maxistrada que axude a axilizar o traballo. Demandan ademais a aprobación doutras medidas de apoio, a contratación de máis persoal especializado e a dotación de máis recursos para poder facer fronte aos novos casos de violencia machista que chegan cada día.


Summary: O adestrador do Deportivo defende poder usar a lingua galega nas entrevistas para o resto do Estado e que as subtitulen.

Fernando Vázquez volveu dar un exemplo de compromiso co galego. Desta volta, nunha entrevista no programa 'Ao contra ataque' da Radio Galego, onde dixo estar a gusto por poder expresarse en galego. Preguntoulle o xornalista se iso non podía facelo sempre e o adestrador de Castrofeito respondeu cun "acabo de facer unha entrevista e pregunteille ao corresponsal se podía ser en galego, díxenlle que se era en galego dáballe un abrazo (sorrí)". O xornalista, dixo Vázquez, respondeulle que ía ser para todo o Estado. "Debería ser o normal (facela en galego) e que se subtitulase", engadíu o adestrador do Dépor. Non é a primeira vez que o treinador de equipas como Celta, Dépor, Compostela, Lugo, Mallorca ou Betis fai declaracións de apoio á lingua galega. ⚽ A Fernando Vázquez gustaríalle dar todas as entrevistas en galego @RCDeportivo Aquí tedes a defensa que fixo da nosa lingua 👅 na @RadioGalega no programa @aocontraataque pic.twitter.com/GSJlQBG7TO— En Xogo tvG2 (@EnXogo_tvG2) February 21, 2020


Summary: O Executivo de Pedro Sánchez non poderá sacar adiante os seus obxectivos de déficit, o coñecido como teito de gasto. A abstención anunciada por Unidos Podemos e Esquerra Republicana de Catalunya —que apoiaron a súa investidura— imposibilitarán a súa aprobación en primeira votación.

O Goberno do PSOE pactara en Bruxelas uns obxectivos de déficit "máis flexíbeis" que os do PP. En concreto, 1,8 do PIB en 2019, 1,1 en 2020 e 0,4% en 2021. De non se aprobaren, como semella que vai acontecer, entrarán en vigor os de Raxoi, máis restritivos: 1,3%, 0,5% e 0,1%. Así, as comunidades autónomas e a Seguridade Social —que recollerían a maior parte da nova marxe de déficit— contarán con 6.000 millóns de euros menos en 2019. Coa proposta do Goberno Sánchez, a administración galega podería ter disposto de 120 millóns de euros máis a gastar en 2019 (o déficit das comunidades autónomas tería pasado de 0,1 a 0,3 por cento). Ese diñeiro volatilízase agora ao non achar o executivo suficientes apoios na cámara. Os parlamentarios socialistas só acadaron o respaldo do PNV. Ademais de Unidos Podemos e Esquerra, tamén anunciaron a súa abstención o PDeCAT ou Compromís. Unidos Podemos consideran que o teito de gasto —incluído dentro da chamada "senda de estabilidade orzamentaria", que se vota no Congreso canda os obxectivos de déficit— responde a un deseño "pensado para conseguir o voto do PP". Este sitúabase nos 125.064 millóns de euros, 4,4% máis ca o de 2018. A dereita, tanto o PP como Ciudadanos, xa comunicou o seu voto en contra. Para a formación encabezada por Pablo Iglesias, o Goberno de Sánchez debía en primeiro lugar reformar a lei de estabilidade orzamentaria, derrogar os chamados "decretos de racionalización do gasto" ou retirar a regra de gastos que afoga os concellos". O PDeCAT, pola súa banda, alegou ausencia de negociación, o que os levou a se sumar á abstención.


Summary: O desemprego aumentou no último trimestre de 2013 en 5 décimas a respeito dos tres meses anteriores, co que a taxa de paro gavea até se situar nun estarrecedor 26,03%.

Aínda non dispomos de dados galegos, mais o último trimestre de 2013 viu como se incrementaba a taxa de paro no conxunto do Estado. A taxa de desemprego incrementou nunha décima a respeito de 2012: 26,03% face o 26,02. Porén, en termos inter-anuais, o número de persoas no desemprego baixou en 69.000 persoas. Segundo a EPA neste momento hai 5.896.300 persoas no paro no Estado. Haberá ampliación desta información en canto se coñeceren os dados galegos.